**La țărmul durerii**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se luptă gânduri în ambuteiaj,

Înveșmântate-n straie lungi de doliu,

Și intră amintirile-n sevraj,

Alunecând sub palidul lințoliu.

O grindină se-abate-n ropot surd

Pe-acoperișul vechi, uitat de lume –

E-o temniță unde m-ascund, absurd,

Sperând să scap de-ale tristeții brume.

Am acostat la țărmuri de dureri,

Des aclamând și soare, și furtună.

Pe valurile-nalte până ieri,

Am așteptat, absentă, vremea bună.

Încorsetată-n reguli și-ndoieli,

Agonizez cu timpul cel ahotnic,

Rugându-mă-nfocat, cu fâstâceli,

Să nu devin un disperat habotnic.

Mi-e cerul temelie de granit,

Speranța idol trainic devenit-a.

Pierdută de norocul ilicit,

Plecat-am azi să-mi întâlnesc ursita...